2017-yilda Alisher Usmonov ko‘magida xorijiy kompaniya boshqaruviga topshirilgan “O‘zmetkombinat” obyektlaridan samarali foydalanish bo‘yicha qaror qabul qilindi

“O‘zmetkombinat” 2022-yilgacha qariyb 474,5 million dollar jalb qiladi, deb yozadi Spot Vazirlar Mahkamasi qaroriga tayanib.

Hujjatda bildirilishicha, “O‘zmetkombinat” AJ tomonidan sohaga oid bo‘lmagan va foydalanilmayotgan obyektlar, shuningdek, foydalanilmayotgan yer uchastkalari inventarizatsiya qilingan hamda kelgusida ulardan oqilona foydalanish bo‘yicha takliflar tayyorlangan.
Qaror bilan “O‘zmetkombinat” AJning bo‘sh turgan maydonlarida, shuningdek, sohaga oid bo‘lmagan va foydalanilmayotgan obyektlari negizida 2018—2022-yillarda amalga oshiriladigan investitsion loyihalar ro‘yxati, ochiq savdolar orqali xususiy mulk etib sotiladigan, sohaga oid bo‘lmagan va foydalanilmayotgan obyektlari ro‘yxati va “O‘zmetkombinat” AJning Jizzax viloyati hokimligiga to‘lovlarsiz beriladigan foydalanilmayotgan yer uchastkalari va asosiy vositalari ro‘yxati ma’qullandi.
Hujjatda beriladigan obyektlar ro‘yxatida ko‘rsatilgan yer uchastkalari va asosiy vositalarni bir oy muddatda Jizzax viloyati hokimligiga qoldiq qiymati bo‘yicha tekin berilishi hamda Jizzax viloyati hokimligi beriladigan obyektlar ro‘yxatidagi yer uchastkalarining kelgusida ulardan samarali foydalanish uchun salohiyatli investorlarga berilishini ta’minlashi ko‘rsatib o‘tilgan.
Shuningdek, “O‘zmetkombinat” AJning “Metallurg” pansionatiga tutashgan, Toshkent viloyati Bo‘stonliq tumanining, Bakacho‘l qishlog‘i hududida joylashgan 1 ga yer maydoni undagi inshootlar bilan birgalikda, davlat ulushini ko‘paytirish hisobiga, baholash tashkiloti tomonidan belgilangan narx bo‘yicha kelgusida “O‘zmetkombinat” AJ xodimlari uchun zamonaviy dam olish zonasi tashkil etish, hududlarni obodonlashtirish va zarur infratuzilma yaratish maqsadida “O‘zmetkombinat” AJning ustav kapitaliga o‘tkaziladi.
2017-yil sentabrida Alisher Usmonovning ko‘magi bilan O‘zbekiston hukumati “O‘zbekiston metallurgiya kombinati”dagi davlat ulushini SFI Management Group xorijiy kompaniyasiga ishonchli boshqaruvga topshirgan edi.